钦定古今图书集成/明伦汇编/官常典/第535卷 > 王弼
## 钦定古今图书集成/明伦汇编/官常典/第535卷 > 王弼

按《明外史》本传：“弼，其先定远人，后徙临淮。弼有胆略，
善用双刀，号双刀王。初结乡里，依三台山，树栅自保，
逾年，率所部来归。太祖知其才，使备宿卫。破张士诚
兵于湖州，取池州、石埭，攻婺源州，斩守将铁木儿不
花，拔其城，获甲三千，擢元帅。下兰谿、金华、诸暨，援池
州，复太平，下龙兴、吉安，大战鄱阳，邀击陈友谅于泾”
江口。从平武昌，还克庐州，拔安丰，破襄阳、安陆，取淮东，克旧馆，降士诚将朱暹，遂取湖州。迁骁骑右卫亲
军指挥使，进围平江。弼军盘门，士诚亲率锐士突围
出西门搏战，将奔常遇春军。遇春分兵北濠截其后，
而别遣兵与斗。士诚军殊死战，遇春拊弼臂曰：“军中
皆称尔健将，能为我取此乎？”弼应曰：“诺。”驰骑挥双刀
奋击。敌小却。遇春率众乘之，吴兵大败，人马溺死沙
盆潭甚众。士诚马逸堕水，几不救，肩舆入城，自是不
敢复出。吴平，赏赉甚厚。从大将军征中原，下山东，略
定河南北，遂取元都，克山西，走扩廓。自河中渡河，克
陕西。进征察罕脑儿，至红罗断头山而还。洪武三年
授大都督府佥事，世袭指挥使。十一年副西平侯沐
英讨西番，降朵甘诸酋及洮州十八族，得纳邻七站
地，杀获数万人，得马二万，牛羊、橐驼二十万。师还，封
定远侯，食禄二千石。十四年从傅友德征云南。至大
理，土酋段世扼龙尾关。弼以兵由洱水趋上关，与沐
英兵夹击之，拔其城，擒段世。鹤庆、丽江诸郡以次悉
平。加禄五百石，予世券。二十年以副将军从冯胜北
伐，降纳哈出。明年复以副将军从蓝玉出塞。深入不
见敌。玉欲引还，弼持不可，玉从之。进至捕鱼儿海，以
弼为前锋，直薄敌营，走脱古思帖木儿，尽获其辎重。
语在《玉传》。二十三年奉诏还乡。二十五年从胜、友德
练军山西、河南。明年同召还，先后赐死。